Predkladacia správa

Materiál bol vypracovaný na základe uznesenia vlády Slovenskej republiky č. 146/2002 zo dňa 13. februára 2002 bod B.2., ktorým bola stanovená úloha predložiť komplexný materiál na zabezpečenie vytvárania núdzových zásob ropy a ropných výrobkov v roku 2002 vyplývajúci z napĺňania zákona NR SR č. 170/2001 Z. z. o núdzových zásobách ropy a ropných výrobkov a o riešení stavu ropnej núdze a zákona NR SR č.  239/2001 Z. z. o spotrebnej dani z minerálnych olejov v nadväznosti na riešenie potreby finančných prostriedkov. 

	Uznesenie vlády Slovenskej republiky č. 492/2001 zo dňa 30. mája 2001 ukladá ministrom a predsedom ostatných ústredných orgánov štátnej správy  Slovenskej republiky plniť krátkodobé a strednodobé priority obsiahnuté v národnom programe pre prijatie acquis communautaire 2001. Splnenie podmienok integračného procesu Slovenskej republiky pre vstup do Európskej únie  patrí medzi hlavné priority vlády Slovenskej republiky. Jednou z nich je aj úloha vytvoriť núdzové zásoby ropy a ropných výrobkov (ďalej len „núdzové zásoby“) v súlade s požiadavkami Európskej únie, ktorá vyplynula z príslušných smerníc Európskej komisie a z negociačného procesu Slovenskej republiky v kapitole Energetika. Budovanie zásob ropy a ropných výrobkov v súlade so zákonom č. 170/2001 Z. z. o núdzových zásobách ropy a ropných výrobkov a o riešení stavu ropnej núdze je prioritnou úlohou vlády Slovenskej republiky v kapitole Energetika v súlade s bodom B.199 uznesenia vlády Slovenskej republiky č. 1154/2001 z 12. decembra 2001.

	Plnením uvedenej úlohy v zmysle zákona NR SR č. 170/2001 Z. z., ktorý nadobudol účinnosť  1. júna 2001, je poverená Správa štátnych hmotných rezerv Slovenskej republiky (ďalej len „SŠHR SR“). SŠHR SR nie je schopná zo svojich finančných zdrojov predmetnú úlohu v potrebnom rozsahu zabezpečiť, a tak finančné potreby pre jej plnenie nárokovala v štátnom rozpočte pre rok 2002 v kapitole SŠHR SR. V  štátnom rozpočte na rok 2002  však tieto požiadavky neboli zohľadnené. Z tohto dôvodu nie sú v kapitole SŠHR SR vyčlenené potrebné finančné prostriedky na plnenie predmetnej úlohy.

	V tejto súvislosti, vzhľadom na neuspokojivý stav finančného zabezpečenia predmetnej úlohy pre rok 2002, SŠHR SR vypracovala tento materiál, ktorý predkladáme na rokovanie vlády Slovenskej republiky. Cieľom tohto materiálu je informovať vládu Slovenskej republiky o stave zabezpečenia uvedenej prioritnej úlohy a požiadať vládu Slovenskej republiky o vyčlenenie potrebných finančných prostriedkov na jej plnenie v roku 2002.  

	Predkladaný materiál poskytuje informácie, ktoré sa dotýkajú  významu plnenia úlohy vo väzbe na medzinárodné záujmy Slovenskej republiky,  možných negatívnych dopadov na Slovenskú republiku z titulu jej neplnenia, ako aj legislatívnej úpravy predmetu úlohy v rámci práva Slovenskej republiky v súvislosti s prispôsobovaním sa právu Európskej únie a  jej zabezpečenia v podmienkach SŠHR SR v roku 2002. Materiál predostiera  požiadavky na kapitálové a bežné výdavky SŠHR SR za oblasť núdzových zásob, resp. zásob ropy a ropných výrobkov pre rok 2002 a ich finančné zabezpečenie v roku 2002. Tieto úlohy vyplývajú z plánu na jednotlivé roky s ich cieľovým naplnením v roku  2008.  Súčasťou materiálu sú aj finančné požiadavky  za oblasť  ropy a ropných výrobkov výhľadovo na roky 2003 až 2005.

Vytvorenie núdzových zásob je jednou z  prioritných úloh vlády Slovenskej republiky vzhľadom na záujmy Slovenskej republiky v medzinárodnej oblasti v súvislosti s procesom vstupu do Európskej únie a do Medzinárodnej energetickej agentúry, ako aj na schopnosť Slovenskej republiky predchádzať, resp. primerane reagovať na krízové stavy a eliminovať ich negatívne dôsledky, ktoré môžu nastať z titulu pôsobenia vonkajších a vnútorných vplyvov na Slovenskú republiku. V tomto ohľade vývoj udalostí a  z toho získané poznatky  v súvislosti s teroristickým útokom na USA toto len podčiarkuje. 

V prípade neplnenia záväzku Slovenskej republiky postupne budovať požadovaný stav núdzových zásob, zhoršia sa vyhliadky Slovenskej republiky na úspech pre vstup do Európskej únie a v konečnom dôsledku môže byť aj jednou z príčin neprijatia Slovenskej republiky do Európskej únie. Predbežným uzatvorením kapitoly Energetika v októbri 2001 bolo dohodnuté jedno z najdlhších prechodných období spomedzi kandidátskych krajín a pre Európsku úniu je neprijateľné jeho predĺženie. Plnenie dohodnutého harmonogramu tvorby núdzových zásob Európska komisia mesačne monitoruje na základe SŠHR SR zasielaných hlásení o stave núdzových zásob v príslušnom kalendárnom mesiaci. 

Nevytvorením dostatočných núdzových zásob je Slovenská republika zraniteľnejšia a málo odolná pri riešení a zmierňovaní dopadov krízových situácií vznikajúcich v dôsledku  vnútorných a vonkajších vplyvov, čo môže vyústiť až do kolapsu štátu so značnými dopadmi na obyvateľstvo a ekonomiku štátu. Odsúvanie procesu vytvárania núdzových zásob na ďalšie obdobia, okrem vyššie uvedených negatívnych dopadov, zvyšuje riziko možného rastu nákladov spojených s obstarávaním núdzových zásob, nakoľko priemerné ceny ropy a ropných výrobkov vzhľadom k predchádzajúcim obdobiam majú z dlhodobého vývoja stúpajúcu tendenciu.  Odďaľovaním sa tak proces vytvárania núdzových zásob môže zbytočne predražovať.